叉魚招張功曹
作者：韓愈
朝代：唐

paragraphs: 叉魚春岸闊，此興在中宵。
大炬然如晝，長船縛似橋。
深窺沙可數，靜搒水無搖。
刃下那能脫，波間或自跳。
中鱗憐錦碎，當目訝珠銷。
迷火逃翻近，驚人去暫遙。
競多心轉細，得雋語時囂。
潭罄知存寡，舷平覺獲饒。
交頭疑湊餌，駢首類同條。
濡沫情雖密，登門事已遼。
盈車欺故事，飼犬驗今朝。
血浪凝猶沸，腥風遠更飄。
蓋江烟羃羃，拂棹影寥寥。
獺去愁無食，龍疑懼見燒。
如棠名既誤，釣渭日徒消。
文客驚先賦，篙工喜盡謠。
膾成思我友，觀樂憶吾僚。
自可捐憂累，何須強問鴞。